31998L0090
L 337/29
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 98/90/ЕО НА КОМИСИЯТА
от 30 ноември 1998 година
за привеждане в съответствие с техническия прогрес на Директива 70/387/ЕИО на Съвета относно вратите на моторните превозни средства и на техните ремаркета
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/156/ЕИО на Съвета от 6 февруари 1970 г. за сближаване на законодателството на държавите-членки по отношение на типовото одобрение на моторните превозни средства и на техните ремаркета (1), последно изменена с Директива 98/14/ЕО на Комисията (2), и по-специално член 13, параграф 2 от нея,
като взе предвид Директива 70/387/ЕИО на Съвета от 27 юли 1970 г. за сближаване на законодателството на държавите-членки по отношение на вратите на моторните превозни средства и на техните ремаркета (3), изменена с Акта за присъединяване на Дания, Ирландия и Обединеното кралство, и по-специално член 3 от нея,
като има предвид, че Директива 70/387/ЕИО е една от специалните директиви на процедурата за типово одобрение на ЕО, създадена с Директива 70/156/ЕИО; като има предвид, че поради това разпоредбите на Директива 70/156/ЕИО относно системите на превозните средства, компонентите и обособените технически възли се прилагат за настоящата директива;
като има предвид, че е възможно по-нататъшно привеждане в съответствие с техническия прогрес на Директива 70/387/ЕИО като се подобрява безопасността на някои тежкотоварни превозни средства при влизане или излизане от кабината на водача;
като има предвид в частност, че член 3, параграф 4 и член 4, параграф 3 от Директива 70/156/ЕИО изискват към всяка специална директива да се прилага информационен документ, съдържащ необходимите точки, посочени в приложение I към споменатата директива, както и сертификат за типово одобрение, изготвен въз основа на приложение VI към споменатата директива, с оглед да се компютризира процедурата за типово одобрение;
като има предвид, че с оглед практическото прилагане на Директива 70/387/ЕИО следва да се осигури наличието на единни разпоредби във всички държави-членки;
като има предвид, че мерките, предвидени в настоящата директива, са в съответствие със становището на Комитета за привеждане в съответствие с техническия прогрес, създаден с Директива 70/156/ЕИО,
ПРИЕ НАСТОЯЩАТА ДИРЕКТИВА:
Член 1
Директива 70/387/ЕИО се изменя, както следва:
1.
В член 1, думите „селскостопански трактори и машини“ се заменят с „трактори за селското и горското стопанство“, а думите „строителни машини и съоръжения“ се заменят с „цялото подвижно оборудване“.
2.
Приложенията се изменят в съответствие с приложението към настоящата директива.
Член 2
1. Считано от 1 януари 1999 г., държавите-членки не могат на основания, свързани с вратите на превозните средства:
-
да отказват за тип превозно средство да издават типово одобрение на ЕО или национално типово одобрение,
нито
-
да забраняват продажбата, регистрацията или въвеждането в експлоатация на превозни средства,
ако те удовлетворяват изискванията на Директива 70/387/ЕИО, изменена с настоящата директива.
2. Считано от 1 октомври 2000 г., държавите-членки:
-
преустановяват издаването на типово одобрение на ЕО,
и
-
могат да отказват да издават национално типово одобрение
за нов тип превозно средство на основания, свързани с вратите на превозните средства, ако изискванията на Директива 70/387/ЕИО, изменена с настоящата директива, не са спазени.
Член 3
1. Държавите-членки въвеждат в сила законовите, подзаконовите и административните разпоредби, необходими за да се съобразят с настоящата директива, най-късно до 31 декември 1998 г. Те незабавно информират Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на това позоваване се определят от държавите-членки.
2. Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
Член 4
Настоящата директива влиза в сила на седмия ден след публикуването ѝ в Официален вестник на Европейските общности.
Член 5
Адресати на настоящата директива са държавите-членки.
Съставено в Брюксел на 30 ноември 1998 година.